**LR Health & Beauty Systems GmbH** er et tysk nettverksselskap grunnlagt i 1985 av Helmut Spikker og Achim Hickmann i Ahlen under navnet *LR Cosmetic & Marketing GmbH*.

Produkter
---------

Selskapet selger produkter innen kosmetikk og velvære, noen er egenutviklede mens andre er produsert av underleverandører, hovedsakelig fra Tyskland. I oktober 2013 åpnet LR et nytt forsknings- og utviklingssenter for kosttilskudd i Ahlen.

I 2006 nedla Mattilsynet omsetningsforbud for et kosttilskudd fra LR fordi det inneholdt et stoff som var klassifisert som et legemiddel.

Forretningsmodell
-----------------

LRs produkter selges gjennom et nettverk av uavhengige distributører gjennom modellen multi-level marketing. Distributørene tjener da penger på produkter de selv selger, samt prosenter av salget til selgere som de klarer å verve under seg. Metoden er kontroversiell og tidligere distributører har stilt seg kritiske til det de mener er rigide betingelser i avtalen med LR.

Totalt hadde LR rundt 250 000 distributører i 2014, noe som for 2014 ga en gjennomsnittlig omsetning på knapt 1 000 € pr. distributør. For å være kvalifisert for bonusutbetaling måtte en distributør da ha en minimumsomsetning som tilsvarte ca. 60 € pr. måned.

Omsetning
---------

LRs hovedkontor ligger i Ahlen
Omsetningen i LR var i sterk vekst gjennom 1990-tallet og begynnelsen av 2000-tallet, men utover på 2010-tallet gikk omsetningen betydelig tilbake.

* 1985: 0,4 mill. €
* 1994: 120 mill. €
* 1997: 141 mill. €
* 2002: 175 mill. €
* 2005: 308 mill. €
* 2006: 325 mill. €
* 2009: 371 mill. €
* 2014: 228 mill. €
* 2021: 296 mill. €

Om lag tre fjerdedeler av omsetningen skjer i det tyske markedet.

Profilering
-----------

LR har hatt tradisjon for å knytte til seg kjente personer i sin markedsføring av produkter. Blant disse er Heidi Klum og Bruce Willis. LR arrangerer[*når?*] i Norge også skjønnhetskonkurranser som en del av sin strategi for å gjøre produktene kjent.

LR i Norge
----------

I Norge ble det etablert salgsvirksomhet i 1995. De første årene ble det beregnet merverdiavgift på gruppebonus, men i 1998 fattet skattemyndighetene et vedtak om at dette måtte regnes som provisjon og ikke varerabatt. LR ble da avkrevd for 7 millioner kroner, og da anke i rettsvesenet ikke førte frem gikk selskapet til sivilt søksmål mot sin egen advokat. Dette endte også med tap.

Referanser
----------

1. ↑  «LR World: Finanzbericht 2020». Besøkt 24. august 2022.
2. ↑  «LR eröffnet eigenes Forschungszentrum». *www.die-glocke.de* **(tysk)**. Die Glocke. 16. oktober 2013. Besøkt 1. april 2022.
3. ↑  «LR Health & Beauty Systems: Innovative Technik für Qualität „Made in Germany"». *www.pharma-zeitung.de*. 16. oktober 2013. Besøkt 1. april 2022.
4. ↑  Hegle, Hege M. (29. november 2006). «Stopper ulovlige kosttilskudd». *Nettavisen* **(norsk)**. Besøkt 1. april 2022.
5. ↑  Rapport, Redaksjonen-Økonomisk (10. september 2002). «Punkterte drømmer». *Dagens Perspektiv*. Besøkt 1. april 2022. «Etter seks år som forhandlere i MLM-selskapet LR-International Norge AS, som er heleid av det tyske selskapet LR-International Beteiligungs GMBH, sitter de igjen med gjeld til selskapet og sure advokatregninger. Det ser fint ut på vekkelsesmøtet med trampeklapp, diplomer og vitnesbyrd om folk som har nettverket seg til rikdom. Noen klarer sekssifrede månedsbonuser. Dessverre spises pengene raskt opp av kostnadene.»
6. ↑  LR Health & Beauty Systems GmbH Arkivert 30. juli 2016 hos Wayback Machine. Altium
7. ↑  «Pressemelding: LR Health & Beauty Systems Launches the Third Celebrity Fragrance Range of Bruce Willis in about 30 Countries (Arkivert)». *archive.ph*. LR (via Reuters). 21. januar 2014. Archived from the original on 18. januar 2016. Besøkt 1. april 2022. CS1-vedlikehold: Uheldig URL (link)
8. ↑  «Vant stor skjønnhetskonkurranse». *Se og Hør* **(norsk)**. 11. januar 2009. Besøkt 1. april 2022.
9. ↑  HR-2008-01154-A, (sak nr. 2008/433), sivil sak, anke over dom Norges Høyesterett

Eksterne lenker
---------------

* Offisielt nettsted